**Mala Emma iz Maovica**

Negdje u Dalmatinskoj zagori u selu Maovice živjela je Emma Bovary sa svojom obitelji. Znam, prezime nije nidalmatinsko ni hrvatsko. Zvuči malo francuski, zar ne? Njezina obitelj tvrdi da su početkom devetnaestog stoljeća njihovi preci došli iz Pariza na ove prostore, u doba Napoleonove uprave nad Dalmacijom. Priča se u selu da su se prije stotinu godina prezivali Bović i da su došli iz Vinalića blizu izvora rijeke Cetine. Tko još vjeruje u seoske priče? To su samo one ljubomorne bake omotane u crninu koje komentiraju sve i svakoga sa svoga prozora.

Klement Bovary, Emmin otac, načelnik je Općine Vrlika. Ima crnu, gelom natopljenu kosu. Miriše po najintenzivnijoj kolonjskoj vodici na svijetu. Obično nosi odjevne predmete marke Ralph Lauren, redovito majice podignuta ovratnika. Vrlo imućan i poduzetan čovjek. Posjeduje sve diskoteke širom Dalmatinske zagore. Priča se da je bio ratni profiter devedesetih godina prošlog stoljeća, no znate kako je to na selu. Kad se ističete od homogene mase ljudi, mnogo je pogleda upereno u vas. Ah, ta ljudska zavist! Zavidjeli su im svi. Imali su kćer jedinicu, Emmu. Osamnaestogodišnjakinja plave izbijeljene kose, dugačkih ružičastih umjetnih noktiju, najnovijeg iPhonea i markirane odjeće. Nije bila socijalno inteligentna. Jedino što ju je otac naučio svi su tekstovi pjesama Marka Perkovića Thompsona i Mate Bulića. Znala je čak recitirati tekst pjesme Čavoglave abecedno natraške. Bila joj je to najdraža pjesma. Završivši Privatnu ekonomsku gimnaziju u Maovicama s prosjekom 5.0, otac ju je odlučio poslati u Split kako bi završila Privatni ekonomski fakultet Uhljebi Split. Nije ju posebno zanimala ekonomija, ali znala je da na taj fakultet idu samo bogati. U svom novom Mercedesu, koji joj je tatica poklonio za osamnaesti rođendan, došla je u novi stan u četvrti Meje. Nedugo nakon završetka druge godine ekonomije otac i majka predložili su joj zaruke. Rekli su da je krajnje vrijeme za udaju. To ju je jako veselilo zato što joj je dosadilo slušanje fakultetskih predavanja svaki dan. Mislila je da će joj uloga žene i majke bolje odgovarati nego uloga studentice. Kako ne bi pričali da je neobrazovana i nepismena, Klement Bovary novčano je ubrzao proces studiranja i diplomiranja. Time je učinio Emmu prvom diplomiranom dvadesetogodišnjom ekonomisticom. Predložio je Petra, sina svog političkog oponenta Veljka Zrakoprca, za budućeg zeta. Smatrao je da će time dvije oporbene stranke završiti dugogodišnji politički rat i da će njegova kći imati prikladnog muža, a on zeta. Petar je bio automehaničar i nije nikad u životu tražio očevu pomoć, iako mu se nudila nebrojeno puta zato što zna gdje bi ga to odvelo. Sve je u životu postigao svojim rukama. Bio je jedini muški nasljednik Veljka Zrakoprca, što je veoma morilo njegova oca. Nikad se nije ponosio njime zato što je bio „prepošten“ i „nepoduzetan“, zato što se nikad nije htio okoristiti, politički i novčano. Zanimali su ga samo automobili i oni su mu bila najveća strast. Mladenci se nisu imali vremena ni dovoljno upoznati jer su se vjenčali iste godine kad je Emma diplomirala, u listopadu. Kako su godine u braku odmicale, tako su se i interesi razilazili. Petar je poštovao i volio Emmu kao da nije upoznao nijednu drugu. Radio je mukotrpno, veću satnicu nego što je trebao, kako bi svojoj supruzi mogao omogućiti pristojne životne uvjete, no ljubav i trud nisu zadovoljavali Emmu. Htjela je luksuzan stan s pogledom na more, egzotična krstarenja, markiranu odjeću i obuću. Kad bi joj Petar poklonio ružu kao mali znak pažnje, ne bi niti zahvalila već bi zakolutala očima i rekla: „Koja ti je ovo ruža zaredom?“ Nakon kolutanja krenula bi se žaliti da joj je prevelik izrast na umjetnim noktima i da pod hitno mora ići u manikerke napraviti nove. Odsustvo muža samo joj je olakšavalo situaciju da zaboravi da ne živi u željenim uvjetima.

Kako bi je oraspoložila, prijateljica Nataša upoznala ju je s dvadeset godina starijim splitskim poduzetnikom Jakšom Parašem. Bio je vlasnik svih kockarnica duž jadranske obale, investitor i suvlasnik mnogih splitskih lokala. Bili su to njegovi legalni poslovi i poslići, ali brojniji su bili ilegalni. Zvali su ga „kraljem splitskog podzemlja“. Nosio je traperice marke Guess, tenisice Valentino i crvenu Versace majicu s V-izrezom. Taj izrez otkrivao je dlakava prsa i bijelu krunicu koju nikada nije skidao. Sve Emmine prijateljice titrale su i željele biti u njegovu društvu. Jakšu je djevojka plave izbijeljene kose zaintrigirala te su njihovi susreti postajali sve češći. Emma nije ni znala u što se opušta. Upala je u tamni i začarani krug Paraševih mutnih poslova, a najviše gdje je trgovao heroinom. Ponudio joj ga je samo jedan put i odmah je pristala, a sama je znala da je to jednosmjerna ulica iz koje nema izlaza. Zapravo, ima izlaza, ali taj izlaz vodi ravno u smrt. Nekoga prije, a nekoga kasnije. Kad je upoznala Paraša, Emma je mislila da će tako pobjeći od svog monotonog i dosadnog života koji je vodila s Petrom. Također je znala da će joj on moći priuštiti hrpu odjeće i svega što poželi. Tom „vanjštinom“ stekla bi ugled u društvu i primamljivala poglede gdje god bi došla. Barem je tako mislila. Petru je dugo krila svoju aferu s Jakšom, sve dok je suprug nije počeo primjećivati masnice na Emminu licu i rane po tijelu, većinu od samoozljeđivanja. Paraš bi joj znao prirediti toliko živčanih slomova da bi sve svoje frustracije samo prenijela na ruke i noge. Na Emminu žalost, puder nije bio dovoljan da prekrije te velike i mučne dokaze. Nije mogla pogledati Petra u oči i bilo joj je žao što je morao saznati na takav način. Napustila ga je i otišla živjeti kod Paraša.

U vrijeme kad se odvikavala od heroina kao da joj je došao trenutak prosvjetljenja. Stalno se preispitivala, što je točno uradila krivo i otkad je počela krivo postupati? Shvatila je da si je potpisala smrtnu presudu onoga trenutka kada je pristala na očevu pomoć u životu. Nije smjela dopustiti da joj otac kupuje ocjene svojim prljavim novcem na fakultetu i srednjoj školi. Također nije smjela dopustiti da joj itko otuđi znanje jer to joj nitko na svijetu ne može oduzeti, a shvatila je i da sve što u životu postigne nije zarađeno vlastitim trudom. Cijelo vrijeme razmišljala je površno. Podsvijest joj se zadovoljavala vanjštinom umjesto da se posvetila sebi, nečime što nju veseli. Ona je umjesto toga razmišljala kako zadovoljiti interese oca i društva. Našla se u bezizlaznoj situaciji. Znala je da će je Paraš, ako ga pokuša napustiti, pronaći, ucijeniti, a potom vjerojatno premlatiti. Odlučila je sama okončati pakao koji si je priredila. Naravno trebalo joj je mnogo vremena da se odluči na taj čin i razmišljala je bi li to bilo sebično od nje. Potom je shvatila da iza nje ništa, baš ništa neće ostati. Dolazi iz obitelji koja ju je naučila krivim vrijednostima. Ista obitelj udala ju je za potpunog neznanca samo radi očeve političke koristi. Godinama je varala istog neznanca s kriminalcem da bi si mogla kupiti skupe krpice. Kriminalac ju je uveo u mračni svijet narkotika. Emma više nema razloga za život. Nešto što ju može pokrenuti kad ustane iz kreveta.

Uzela je sve vrste opijata što je Paraš držao u svom ormariću i otišla rano u zoru na Katalinića brig iznad poznate splitske plaže Bačvice. U popodnevnim su satima pronašli njezino truplo nasukano na stijenama ispod Katalinićeva briga. Plavu izbijeljenu kosu milovali su valovi, popodnevno ljetno sunce krasilo je Emmino modro mlado lice bez pudera i zatamnjenih očiju. „Cijenjeno društvo“ ostalo je šokirano kada su čuli vijest o samoubojstvu. Društvu je stvorila iluziju da je sretna i zadovoljna. Nakon ovoga ništa nije ostalo isto. Klement Bovary zauvijek se povukao s političke scene i prodao sav kapital. Svoj je silni novac i tugu utopio u alkoholu koji mu je na kraju i presudio. Jakša Paraš nastavio je s poduzetništvom, ali nikad više nije zašao u ilegalne vode. Emma Bovary, nesretna antijunakinja iz Maovica, postala je simbol svih žrtava društva i društvenih normi.